Йоханес Бехер
Иде друго време

Превод от немски: Димитър Дублев, —

chitanka.info

Да, иде друго време, повторете

словата мои: иде друго време.

Будете се със тях, със тях и спете,

и все мислете: иде друго време.

Не се бавете! С вас се свърши вече.

Небето помътня, владеят тайни.

Неточен сбор — величини незнайни

объркаха ви сметките накрая.

О вий, които все седяхте здраво

с надеждата, че все така безгрижно

отново ще седите в друго време —

не се надявайте на… друго време.

О друго време! Как ще го сравняваш?

Сравнения не ще намериш скоро.

Нито „това“, ни „онова“ ще дойде,

а иде друго време, друго време.

Достатъчно хвалби! А за заслуги,

отдавна минали, не ще говорим.

Нечуто отшумя това, което

предсказваха дедите ви от гроба.

Но който знае: иде друго време

и ние сме за него сътворени —

той сам от себе си ще се откаже

и ще отхвърли всичко отживяло.

Ще тръгне той по пътя, в който всички

сега вървят, и със задружни сили

сам себе си отново ще намери,

вратата към народа ще отвори,

ще влезе в новото и друго време,

което иде, и от планината

ще види над народите зората,

ще срещне с песен новите промени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.